Nariadenie Komisie (EHS) č. 3944/92
z 30. decembra 1992,
ktorým sa zavádza systém dvojitej kontroly monitorovania niektorých textilných výrobkov s pôvodom v Bangladéši
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 4136/86 z 22. decembra 1986 o spoločných pravidlách pre dovoz niektorých textilných výrobkov z tretích krajín [1], naposledy zmenené a doplnené nariadením Komisie (EHS) č. 1539/92 [2], najmä na jeho článok 13;
keďže článok 13 nariadenia (EHS) č. 4136/86 poskytuje možnosť konzultácií v prípade podvodu alebo obídenia ustanovení dohôd o textíliách uzavretých medzi Európskym hospodárskym spoločenstvom a dodávateľskými tretími krajinami;
keďže je dostatočný dôkaz domnievať sa, že vo veľkej miere prebiehajú podvody a obchádzanie ustanovení dohody s Bangladéšom, predovšetkým pokiaľ ide o určenie pôvodu textilných výrobkov;
keďže po konzultáciách s bangladéšskymi orgánmi sa parafovala dohoda vo forme Výmeny listov zavádzajúca systém dvojitej kontroly pri sledovaní dodávok textilného tovaru patriaceho do kategórií 4, 6 a 8, no v tomto štádiu bez rokovania o množstevných limitoch;
keďže 30. decembra 1992 Rada schválila v mene spoločenstva Dohodu medzi Bangladéšom a Európskym hospodárskym spoločenstvom vo forme výmeny listov o zavedení systému dvojitej kontroly pri sledovaní všetkých vývozov uvedených kategórií;
keďže príloha VI nariadenia (EHS) č. 4136/86 ustanovuje opatrenia na realizáciu systému dvojitej kontroly, ako aj formu a predkladanie povolení na vývoz;
keďže s cieľom stanoviť, aby sa prepravné doklady, ktoré vydajú bangladéšske orgány, nevzťahovali na výrobky podliehajúce obmedzeniam, je potrebné tieto prepravné doklady upraviť;
keďže zavedenie systému dvojitej kontroly by nezabránilo dovozu výrobkov patriacich do kategórií 4, 6 a 8, ktoré boli zaslané z Bangladéšu pred nadobudnutím účinnosti tohto nariadenia, do spoločenstva;
keďže opatrenia uvedené v tomto nariadení sú v súlade so stanoviskom Výboru pre textilné výrobky,
PRIJALA TOTO NARIADENIE:
Článok 1
Bez toho, aby bolo dotknuté ustanovenie článku 2, dovoz danej kategórie výrobkov s pôvodom v Bangladéši a špecifikovaných v prílohe 1 k tomuto dokumentu do spoločenstva, podlieha do 31. decembra 1992 systému dvojitej kontroly uvedenej v prílohe VI nariadenia (EHS) č. 4136/86.
Článok 2
Výrobky uvedené v článku 1 zaslané z Bangladéšu do spoločenstva predo dňom nadobudnutia účinnosti tohto nariadenia a ešte neuvedené do voľného obehu budú doň uvedené po predložení konosamentu alebo iného prepravného dokladu uvádzajúceho, že zásielka sa skutočne realizovala pred týmto dňom.
Článok 3
Tlačivo povolenia na vývoz pripojené k prílohe VI nariadenia 4136/86 sa nahrádza na účely tohto nariadenia tlačivom uvedeným v prílohe II k tomuto nariadeniu.
Článok 4
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 30. decembra 1992